પ્લાસ્ટીક એક એવુ પ્રદુષણ છેકે જે માનવ સમાજને ભરખી જશે. વિશ્વ પર્યાવરણ દિને પ્લાસ્ટીકનો ઓછામાં ઓછો ઉપયોગ કરવા ઉપર ભાર મુકવામાં આવ્યો હતો. વિસનગર પ્લાસ્ટીક મુક્ત બને અને શહેરીજનો પ્લાસ્ટીકની થેલીઓની જગ્યાએ કપડાની થેલીઓનો ઉપયોગ કરતા થાય તે માટે પાલિકા પ્રમુખ ગોવિંદભાઈ ગાંધીએ શહેરના દરેક ઘરમાં કપડાની થેલી આપવાનો નવતર અભિગમ અપનાવ્યો છે. પ્રમુખ ગોવિંદભાઈ ગાંધીએ પ્રચાર સાપ્તાહિક દ્વારા શહેરના દાતાઓ સંસ્થાઓને અપીલ કરી હતી કે, કોઈ સંસ્થા કે દાતા લોકફાળામાં સહયોગ આપશે તો કપડાની થેલી ઉપર તેમનુ નામ લખવામાં આવશે. પ્રમુખની આ અપીલથી સમર્થ ચેરીટેબલ ટ્રસ્ટ, સાંકળચંદ પટેલ યુનિવર્સિટી, આર.કે.જ્વેલર્સ, પ્રગતિ સ્ટીલ કોર્પોરેશન, પટેલ જ્વેલર્સ, સિનિયર સિટીઝન્સ કાઉન્સીલ, રોટરી ક્લબ, માર્કેટયાર્ડ જેવી સંસ્થાઓ ઉપરાંત્ત સામાજીક, ધાર્મિક, શૈક્ષણિક સંસ્થાઓ, સંકલન સમિતિ, તમામ રાજકીય પક્ષો, વેપારી મહામંડળ વિગેરેએ સામે ચાલીને શહેરને પ્લાસ્ટીક મુક્ત બનાવવા કપડાની થેલીમાં સહયોગ આપવા માટેની તૈયારી દર્શાવી હતી. પાલિકા પ્રમુખના આ પ્રયાસમાં પાલિકાના તમામ સભ્યોનો પણ સહકાર મળી રહ્યો છે. પાલિકા સભ્ય કુસુમબેન ત્રીવેદીના પતિ બકુલભાઈ ત્રીવેદી પ્રમુખ સાથે ખભેખભો મીલાવી કામ કરી રહ્યા છે.